Goeie nuus: ‘Grafsteenbrakkies’ ná twee uur lange poging geredEen van die hondjies wat gered is en reeds ‘n huis het. Meer foto’s volg onderaan die berig. ŉ Diereliefhebber van Standerton het Dinsdag self moue opgerol om ŉ rondloperbrak se kroos te red nadat sy haar werpsel in ŉ vervalle graf in die dorp se Boere-oorlog-begraafplaas gekry het. Die vrou, Elsie Foley, het Donderdag aan Maroela Media gesê haar ma woon in Kosmos-aftreeoord wat langs die ou begraafplaas geleë is. Die inwoners het meer as ’n maand gelede die teef, ŉ swart worshond-en-dobermann-kruising so groot soos ŉ staffordshire-terriër, in die begraafplaas begin waarneem. “Een van die inwoners, tannie Aria Smith, het haar oor die tefie ontferm en kos deur die heining begin voer,” het Foley gesê. “Sy en ŉ vriendin, tannie Marie Geyser, kon sien sy het kleintjies gehad en het vermoed dat sy êrens tussen die verwaarloosde grafte haar werpsel gekry het.” Foley het gesê die hond was wild en het aanvanklik nie mense vertrou nie. Sy was ook vuil, vol bosluise en ondervoed. Mettertyd het die hond Smith in haar vertroue geneem en so mak geword dat sy haar kos op die stoep gaan eet het en toegelaat het dat hulle haar streel. Daar is ook intussen vasgestel dat die hond haar kleintjies in ŉ graf wat ingeval het, gekry het. “Interessant genoeg is die graf wat sy as skuiling gekies het, direk langs die graf van Adrian Hendrik Stander na wie die dorp genoem is,” het Foley bygevoeg. Die bejaardes het vandeesweek begin bekommerd raak toe hulle die babahondjies, wat nou sowat ses weke oud is, in die aande hoor tjank het en besef het hulle gaan binnekort begin rondloop. Hulle was bevrees dat die honde wild grootgemaak gaan word as hulle nie meer aan hul ma drink nie, ŉ oorlas vir die inwoners in die omgewing gaan raak en dan leed aangedoen word. “Tannie Aria en Marie het Dinsdag omstreeks 14:00 in ŉ motor voor my hek stilgehou met die mamma-hond ewe mak op een se skoot. Hulle het hul bekommernis met my gedeel en ek het besluit om te help. Ek het ŉ plaaslike veearts en die dierebeskermingsvereniging gebel vir hulp, maar hulle het gesê hulle het nie genoeg personeel om uit te gaan nie. Ek en my drie kinders en Patrick, ons tuinier, het toe die reddingspoging aangepak.” Die tefie, Graffie, wat ‘n liefdevolle huis soek. Die reddingspoging was gevaarlik omdat baie grafte in die begraafplaas inval en grafstene los is. Foley se seun, Abraham, het takke van ŉ boom wat uit die graf groei, afgesny terwyl Patrick en die twee jonger dogtertjies die gaping van die gat groot genoeg probeer maak het om toegang tot die werpsel te kry. Die spannetjie het sowat twee uur lank gespook om al vier brakkies uit die graf te kry. Volgens Foley was die babahondjies in ŉ baie goeie toestand en al vier kleintjies het reeds huise gekry. Die ma-brak, wat Graffie gedoop is, bly tans tydelik by Foley. Sy is omtrent vier keer gebad om van al die bosluise ontslae te raak en haar pels is nou skitterblink. “Ons soek nog ŉ goeie huis vir haar. Ek kan haar ongelukkig nie hou nie omdat ek reeds vyf katte en ander honde het. Tannie Aria het ook baie geheg geraak aan Graffie, maar sy mag ongelukkig nie troeteldiere in die aftreeoord aanhou nie.” Sy het Graffie se temperament as liefdevol, nuuskierig en beskermend beskryf. “Sy gaan baie aandag en liefde nodig hê, maar sal goed by ŉ gesin aanpas. Sy het nog ŉ sterk jagtersin omdat sy seker so lank vir haar eie kos moes jag, en sy bêre nog lekkernye as mens dit vir haar voer, maar sy is op en wakker en weet nou mense is daar om haar te help.” Lees die opvolgberig hier.